Boku-2017. O‘zbekistonlik ikki bokschi finalga chiqdi, yana ikki nafari yarim final jangi arafasida

Bugun, 17 may kuni Ozarboyjon poytaxti Boku shahrida IV «Islom birdamligi sport o‘yinlari»ning oltinchi kungi musobaqalari davom etdi.
Bugun O‘zbekiston boks jamoasining 5 nafar vakili ringga ko‘tarilishi belgilangandi. 

Yarim final ishtirokchilari

-49 kg: Mironshoh Ibragimov

-52 kg: Abror Qodirov

-56 kg: Abdulxay Shorahmatov

-64 kg: Alyor Noraliyev

-69 kg: Bobo-Usmon Baturov
Ayni vaqtga kelib ularning 3 nafari o‘z ishtirokini o‘tkazib bo‘ldi.
Mironshoh Ibragimov yarim finalda iroqlik Nosir Hasanga 2:3 hisobida yutqazdi. -56 kg vazn toifasidagi Abdulhay Shorahmatov esa ozarboyjonlik Tayfur Aliyevni 5:0 hisobida mag‘lub etdi. U finalda turkmanistonlik Meredov Yoqub bilan raqib bo‘ladi.
-64 kg vazn toifasida O‘zbekiston sharafini himoya qilayotgan Alyor Noraliyev esa yarim finalda Qozog‘iston vakili Kuan Kuvvatov bilan mushtlashib, g‘olib keldi (5:0). Unga 18 may kungi final bahsida misrlik Muhammad Islom raqiblik qiladi.
Yana ikki bokschi, Abror Qodirov (-52 kg) va Bobo-Usmon Baturov (-69 kg) o‘z janglarini bir necha soatdan keyin o‘tkazadi. Abror Qodirovning yarim finaldagi raqibi marokashlik Dara Abdullayi bo‘lsa, Bobo-Usmon Baturov suriyalik Ahmad Hussanga qarshi chiqadi.
Ma'lumot uchun, O‘zbekiston boks terma jamoasi Bokuga 9 nafar bokschi bilan jo‘nab ketgandi. Ular orasidan 4 nafar bokschi: Ulug‘bek Do‘stmurodov (-60 kg), Mahmud G‘oipov (-75 kg), Madiyor Saidrahimov (-81 kg) va Sardor Begaliyev (-91 kg) medallar uchun kurashdan chiqib ketgan.